Diari Oficial de la Generalitat Valenciana


Sumari del DOGV 5155, del 15-12-2005 (2005/13381)

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Sanitat de la Generalitat Valenciana i la Mutualitat General de Funcionaris Civils de l'Estat, l'Institut Social de les Forces Armades i la Mutualitat General Judicial, per a facilitar el compliment de la Llei 11/2003, de 10 d'abril, que aprova l'Estatut de les Persones amb Discapacitat a la Comunitat Valenciana, i la seua aplicació al col·lectiu protegit per estes mutualitats.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5155

Data del DOGV
:   15-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/13347


Data del document
:   29-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * cooperació administrativa
    * administració central
    * mutualitat social
    * discapacitat

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Sanitat de la Generalitat Valenciana i la Mutualitat General de Funcionaris Civils de l'Estat, l'Institut Social de les Forces Armades i la Mutualitat General Judicial, per a facilitar el compliment de la Llei 11/2003, de 10 d'abril, que aprova l'Estatut de les Persones amb Discapacitat a la Comunitat Valenciana, i la seua aplicació al col·lectiu protegit per estes mutualitats. [2005/M13425]
  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i la Mutualitat General de Funcionaris Civils de l'Estat, l'Institut Social de les Forces Armades i la Mutualitat General Judicial, el 25 de gener de 2005, un Conveni de col·laboració per a facilitar el compliment de la Llei 11/2003, de 10 d'abril, que aprova l'Estatut de les Persones amb Discapacitat a la Comunitat Valenciana, i la seua aplicació al col·lectiu protegit per estes mutualitats, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0709/2005, i que figura com a annex d'esta resolució.
  
València, 29 de novembre de 2005.- El director general de Relacions amb les Corts i Secretariat del Govern: Antonio V. Peral Villar.
  
Conveni de col·laboració entre la Conselleria de Sanitat de la Generalitat Valenciana i la Mutualitat General de Funcionaris Civils de l'Estat, l'Institut Social de les Forces Armades i la Mutualitat General Judicial, per a facilitar el compliment de la Llei 11/2003, de 10 d'abril, que aprova l'Estatut de les Persones amb Discapacitat a la Comunitat Valenciana, i la seua aplicació al col·lectiu protegit per estes mutualitats.
  
València, 25 de gener de 2005.
  
Reunits
  
D'una banda, el conseller de Sanitat de la Generalitat Valenciana, Vicente Rambla Momplet, en nom i representació de la Generalitat Valenciana, d'acord amb el que preveuen els articles 35 i 21.f) de la Llei 5/1983, de 30 de desembre, de Govern Valencià, modificada quant a este últim article per la Llei 6/1995, de 3 d'abril.
  
D'una altra banda, Carmen Román Riechmann, directora general de la Mutualitat General de Funcionaris Civils de l'Estat (MUFACE), fent ús de les facultats que li conferix la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, que actua en nom i representació de la Mutualitat General de Funcionaris Civils de l'Estat (MUFACE), fent ús també de les facultats que li conferix l'article 11.2. k del Reial Decret 577/1997, de 18 d'abril, que establix l'estructura dels òrgans de govern, administració i representació de MUFACE.
  
D'una altra banda, Esteban Rodríguez Viciana, secretari general gerent de l'Institut Social de les Forces Armades (ISFAS), fent ús de les facultats que li conferix la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en nom i representació de l'Institut Social de les Forces Armades (ISFAS), fent ús també de les facultats que li conferix l'article 9.G del Reial Decret 296/1992, de 27 de març, de composició, funcionament i atribucions dels òrgans de govern de l'Institut Social de les Forces Armades, en relació amb el que disposa la disposició addicional tercera del Reial Decret 64/2001, de 26 de gener.
  
I d'una altra banda, Benigno Varela Autrán, president de la Mutualitat General Judicial (MUGEJU), en virtut de les facultats que li conferix la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, i actuant en nom i representació de la Mutualitat General Judicial (MUGEJU), fent ús de les facultats que li conferix l'article 15 del Reial Decret 3283/1978, de 3 de novembre, pel qual aprova el Reglament de la Mutualitat General Judicial.
  
Exposen
  
Primer. La Mutualitat General de Funcionaris de l'Administració Civil de l'Estat (MUFACE), l'Institut Social de les Forces Armades (ISFAS) i la Mutualitat General Judicial (MUGEJU), tenen al seu càrrec, respectivament, la gestió dels règims especials de la Seguretat Social dels funcionaris civils de l'estat, de les Forces Armades i del personal al servici de l'administració de justícia. Prestant als mutualistes i beneficiaris, entre altres servicis, l'assistència sanitària i farmacèutica d'acord amb el que establixen les lleis reguladores aprovades pels reials decrets legislatius 4/2000, de 23 de juny, 1/2000, de 9 de juny, i 3/2000, de 23 de juny.
  
Segon. L'article 16 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat, garantix el finançament gratuït, entre altres, dels productes inclosos en la prestació farmacèutica a les persones discapacitades residents en esta comunitat autònoma que acrediten una minusvalidesa igual o superior al 33% per als menors de 18 anys, i igual o superior al 65% per a les persones majors d'esta edat.
  
Tercer. Este dret s'estén a les persones discapacitades que reben la cobertura de Seguretat Social a través del mutualisme administratiu (MUFACE, ISFAS i MUGEJU), sempre que tinguen els requisits exigits. Per això, per a fer real i efectiu este dret, evitant desplaçaments innecessaris dels beneficiaris a diferents organismes i reduint al màxim els procediments per a tindre accés al finançament gratuït de la prestació farmacèutica, ambdues administracions han considerat convenient la col·laboració mútua, establint un procediment àgil i eficaç, i per a això formalitzen este conveni, d'acord amb les clàusules següents.
  
Clàusules
  
Primera. Objecte del conveni
  
Este conveni té com a objecte establir el procediment per al finançament gratuït dels productes inclosos en la prestació farmacèutica als mutualistes i beneficiaris discapacitats de les mutualitats esmentades residents a la Comunitat Valenciana que acrediten una minusvalidesa igual o superior al 33% per als menors de 18 anys, i igual o superior al 65% per a les persones majors d'esta edat.
  
Segona. Contingut del conveni
  
1. El procediment per al reconeixement del dret als beneficis previstos en la Llei 11/2003, de 10 d'abril, per a les persones discapacitades que siguen beneficiàries de MUFACE, ISFAS i MUGEJU, l'ha d'establir la Conselleria de Sanitat, a través de la concessió per part del Servici d'Assegurament Sanitari de la targeta sanitària per a persones discapacitades (SIPD).
  
2. Per a facilitar a estes persones discapacitades la gratuïtat de la prestació farmacèutica en l'àmbit de la Comunitat Valenciana, la Conselleria de Sanitat facilitarà a les delegacions de les mutualitats en esta comunitat autònoma uns segells per a estampillar els talonaris de receptes que usen estos beneficiaris, en els quals s'indicarà que la Generalitat Valenciana subvenciona, com a ajuda social, l'aportació que correspon fer a la persona interessada d'acord amb la normativa de la prestació farmacèutica de les mutualitats, per als productes, efectes i accessoris protegits que els siguen dispensats en oficines de farmàcia de la Comunitat Valenciana.
  
3. Les delegacions de MUFACE, ISFAS i MUGEJU han de facilitar als assegurats afectats per este benefici, després de la presentació de la Targeta Sanitària de Discapacitat, un talonari de receptes exclusiu de la persona interessada per a usar-lo en les oficines de farmàcia de la Comunitat Valenciana, estampillada amb el segell de la Generalitat Valenciana esmentat en l'apartat anterior.
  
4. Quan el dret tinga una limitació temporal, bé perquè la persona interessada faça els 18 anys d'edat, o bé per una limitació del certificat de minusvalidesa, en el segell s'indicarà la data límit per a l'exercici del dret.
  
Tercera. Procediment de facturació de les receptes
  
La Conselleria de Sanitat de la Generalitat Valenciana ha instruït, amb els col·legis oficials de farmacèutics de la comunitat autònoma, els procediments de facturació de les receptes dispensades a l'empara de la Llei 11/2003, de 10 d'abril, basant-se en els quals:
  
1. Les oficines de farmàcia dispensaran estes receptes sense cobrar cap aportació als beneficiaris.
  
2. L'import de les receptes serà facturat per les oficines de farmàcia de la forma següent:
  
- El 70% de l'import o el percentatge que corresponga si es tracta de medicaments d'aportació reduïda amb cícero, es facturarà a la mutualitat de la persona assegurada, en la mateixa data de facturació de les receptes de la resta dels afiliats de la mutualitat, però en un bloc a banda, amb els originals de les receptes, com és preceptiu. L'import d'estes receptes apareixerà també individualitzat dins de la factura total.
  
- El 30% restant, o la quantitat corresponent a l'aportació de l'assegurat en el cas de medicaments amb cícero, es facturarà a la Conselleria de Sanitat sense que siga necessari adjuntar cap document compulsat de les receptes.
  
Per a possibilitar el control de la despesa correcte per part de la Conselleria de Sanitat, MUFACE, ISFAS i MUGEJU posaran a disposició de la conselleria, durant un termini màxim de sis mesos, estes receptes dispensades, de manera que la conselleria les puga revisar.
  
Quarta. Vigència i pròrroga
  
La vigència d'este conveni s'estén des del 25 de gener de 2005 fins al 24 de gener de 2006. S'entendrà que es prorroga tàcitament per anys naturals successius, si no hi el denuncia cap de les parts tres mesos abans de l'acabament de l'any.
  
Cinquena. Solució de discrepàncies
  
Per a la solució de les discrepàncies que sorgisquen en l'aplicació d'este conveni, s'establix una comissió paritària integrada per quatre representants de la Conselleria de Sanitat de la Generalitat Valenciana, designats per la Direcció General de Farmàcia i Productes Sanitaris, un representant de cada una de les mutualitats, i un representant de la Delegació del Govern en la comunitat autònoma. També poden assistir a les reunions de la comissió dos assessors, per cada una de les parts, amb veu i sense vot. Si no es resolen les discrepàncies en la comissió paritària, s'elevaran al conseller de Sanitat de la Generalitat Valenciana o a l'autoritat que hi delegue, i a l'autoritat que signa este conveni de la mutualitat afectada, a fi que, de mutu acord, resolguen el problema.
  
Sisena. Règim jurídic
  
Este conveni té naturalesa administrativa. En l'execució i la interpretació del conveni regix l'ordenament jurídic administratiu. Les parts sotasignades se sotmeten expressament a la jurisdicció contenciosa administrativa en el cas de conflictes que no puguen ser resolts de la manera indicada en la clàusula anterior.
  
En tots els casos, i d'acord amb l'article 3.2 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, els dubtes o les llacunes que se susciten en la interpretació i l'execució d'este conveni es resoldran aplicant els principis de la llei esmentada.
  
I, com a mostra de conformitat, signen a continuació este document, en quíntuple exemplar i a un sol efecte, els representants de la Conselleria de Sanitat de la Generalitat Valenciana, i de cada una de les mutualitats.
  
El conseller de Sanitat de la Generalitat Valenciana,
  
Vicente Rambla Momplet
  
La directora general de la Mutualitat General de Funcionaris Civils de l'Estat,
  
Carmen Román Riechmann
  
El secretari general gerent de l'Institut Social de les Forces Armades,
  
Esteban Rodríguez Viciana
  
El president de la Mutualitat General Judicial,
  
Benigno Varela Autrán